CELEX: 32022R0977
Language: sl
Date: 2022-06-22 00:00:00
Title: Izvedbena uredba Komisije (EU) 2022/977 z dne 22. junija 2022 o sprejetju dveh zahtevkov za obravnavo novega proizvajalca izvoznika v zvezi z dokončnimi protidampinškimi ukrepi, uvedenimi na uvoz preje visoke trdnosti iz poliestra s poreklom iz Ljudske republike Kitajske po pregledu zaradi izteka ukrepov v skladu s členom 11(2) Uredbe (EU) 2016/1036 Evropskega parlamenta in Sveta ter o spremembi Izvedbene uredbe Komisije (EU) 2017/325

24.6.2022   
               
               
                  SL
               
               
                  Uradni list Evropske unije
               
               
                  L 167/55
               
            
         IZVEDBENA UREDBA KOMISIJE (EU) 2022/977
         z dne 22. junija 2022
         o sprejetju dveh zahtevkov za obravnavo novega proizvajalca izvoznika v zvezi z dokončnimi protidampinškimi ukrepi, uvedenimi na uvoz preje visoke trdnosti iz poliestra s poreklom iz Ljudske republike Kitajske po pregledu zaradi izteka ukrepov v skladu s členom 11(2) Uredbe (EU) 2016/1036 Evropskega parlamenta in Sveta ter o spremembi Izvedbene uredbe Komisije (EU) 2017/325
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2016/1036 Evropskega parlamenta in Sveta z dne 8. junija 2016 o zaščiti proti dampinškemu uvozu iz držav, ki niso članice Evropske unije (1) (v nadaljnjem besedilu: osnovna uredba),
         ob upoštevanju Izvedbene uredbe Komisije (EU) 2017/325 z dne 24. februarja 2017 o uvedbi dokončne protidampinške dajatve na uvoz preje visoke trdnosti iz poliestra s poreklom iz Ljudske republike Kitajske (2) in zlasti člena 2 Uredbe,
         ob upoštevanju naslednjega:
         A.   VELJAVNI UKREPI
         
                     (1)
                  
                  
                     Svet je 29. novembra 2010 z Izvedbeno uredbo Sveta (EU) št. 1105/2010 (3) (v nadaljnjem besedilu: prvotna uredba) uvedel dokončno protidampinško dajatev na uvoz preje visoke trdnosti iz poliestra (v nadaljnjem besedilu: zadevni izdelek) s poreklom iz Ljudske republike Kitajske (v nadaljnjem besedilu: LRK).
                  
               
                     (2)
                  
                  
                     Komisija je 26. februarja 2017 po pregledu zaradi izteka ukrepa v skladu s členom 11(2) osnovne uredbe z Izvedbeno uredbo (EU) 2017/325 podaljšala ukrepe iz prvotne uredbe za nadaljnjih pet let.
                  
               
                     (3)
                  
                  
                     V preiskavi, ki je privedla do uvedbe protidampinških dajatev (v nadaljnjem besedilu: prvotna preiskava), je bilo za preiskavo proizvajalcev izvoznikov v LRK uporabljeno vzorčenje v skladu s členom 17 osnovne uredbe. Sodelujoči proizvajalci izvozniki, ki niso vključeni v vzorec, so navedeni na seznamu v prilogi k Izvedbeni uredbi (EU) 2017/325.
                  
               
                     (4)
                  
                  
                     Komisija je za vzorčene proizvajalce izvoznike iz LRK uvedla individualne stopnje protidampinške dajatve na uvoz zadevnega izdelka v razponu od 0 % do 9,8 %. Za sodelujoče proizvajalce izvoznike, ki niso bili vključeni v vzorec, je bila uvedena stopnja dajatve v višini 5,3 %.
                  
               
                     (5)
                  
                  
                     V skladu s členom 4 prvotne uredbe lahko Komisija prilogo navedene uredbe spremeni tako, da novemu proizvajalcu izvozniku odobri stopnjo dajatve, ki se uporablja za sodelujoče družbe, ki niso bile vključene v vzorec, če novi proizvajalec izvoznik v LRK Komisiji predloži zadostne dokaze, da:
                     
                                 (a)
                              
                              
                                 v obdobju preiskave, na katerem temeljijo ukrepi, in sicer med 1. julijem 2008 in 30. junijem 2009 (v nadaljnjem besedilu: obdobje prvotne preiskave), v Unijo ni izvažal zadevnega izdelka (v nadaljevanju: prvi pogoj za ONPI);
                              
                           
                                 (b)
                              
                              
                                 ni povezan z nobenim izvoznikom ali proizvajalcem v LRK, za katerega veljajo protidampinški ukrepi, uvedeni s prvotno uredbo (v nadaljnjem besedilu: drugi pogoj za ONPI), ter
                              
                           
                                 (c)
                              
                              
                                 je zadevni izdelek dejansko izvažal v Unijo po koncu obdobja prvotne preiskave ali je prevzel nepreklicno pogodbeno obveznost, da izvozi znatno količino zadevnega izdelka v Unijo (v nadaljnjem besedilu: tretji pogoj za ONPI).
                              
                           
               B.   ZAHTEVEK ZA STATUS NOVEGA PROIZVAJALCA IZVOZNIKA
         
                     (6)
                  
                  
                     Družbi Fujian Billion Polymerisation Fiber Technology Industrial Co., Ltd., in Zhejiang Sanwei Material Technology Co., Ltd., (v nadaljnjem besedilu: vložnika) sta Komisiji predložili zahtevek za odobritev obravnave novega proizvajalca izvoznika (v nadaljnjem besedilu: ONPI). Vložnika sta trdila, da izpolnjujeta vse tri pogoje iz člena 4 prvotne uredbe (v nadaljnjem besedilu: pogoji za ONPI).
                  
               
                     (7)
                  
                  
                     Da bi Komisija ugotovila, ali vložnika izpolnjujeta pogoje za ONPI, je vložnikoma najprej poslala vprašalnik in ju pozvala, naj predložita dokaze, da izpolnjujeta pogoje za ONPI.
                  
               
                     (8)
                  
                  
                     Komisija je po analizi izpolnjenega vprašalnika zahtevala dodatne informacije in dokazila, ki sta jih vložnika predložila.
                  
               
                     (9)
                  
                  
                     Komisija si je prizadevala preveriti vse informacije, ki so bile po njenem mnenju potrebne za ugotovitev, ali vložnika izpolnjujeta pogoje za ONPI. V ta namen je analizirala dokaze, ki sta jih vložnika predložila v izpolnjenem vprašalniku, poizvedovala pa je tudi v različnih spletnih podatkovnih zbirkah, vključno z zbirko Orbis (4), ter navzkrižno preverila informacije družbe z informacijami, javno dostopnimi na internetu. Komisija je industrijo Unije hkrati obvestila o zahtevku vložnikov in jo pozvala, naj po potrebi predloži morebitne pripombe. Industrija Unije ni predložila pripomb v zvezi s skladnostjo vložnikov s pogoji za ONPI.
                  
               C.   ANALIZA ZAHTEVKA
         
            Fujian Billion Polymerisation Fiber Technology Industrial Co., Ltd. (v nadaljnjem besedilu: družba Billion)
         
         
                     (10)
                  
                  
                     V zvezi s prvim pogojem za ONPI družba Billion v obdobju prvotne preiskave ni imela industrijske zmogljivosti za proizvodnjo preje in zato ni izvažala v Unijo. Družba Billion je vlagala v tovrstno proizvodno zmogljivost od leta 2019 (5). Vložnik zato in zaradi odsotnosti dokazov o nasprotnem izpolnjuje ta pogoj.
                  
               
                     (11)
                  
                  
                     V zvezi z drugim pogojem za ONPI je Komisija ugotovila, da družba Billion ni povezana z nobenim od kitajskih proizvajalcev izvoznikov, za katere veljajo prvotni protidampinški ukrepi. Poleg tega je Komisija proučila delničarje družbe Billion in za nobenega od njih ne veljajo protidampinški ukrepi, uvedeni s prvotno uredbo. Vložnik zato izpolnjuje ta pogoj.
                  
               
                     (12)
                  
                  
                     V zvezi s tretjim pogojem za ONPI je Komisija ugotovila, da je vložnik izvažal v Unijo leta 2021, torej po obdobju prvotne preiskave. Družba Billion je predložila račune, seznam pošiljk, nakladnico in potrdilo o plačilu za naročilo s strani družb v Belgiji in na Nizozemskem iz leta 2021. Družba Billion zato izpolnjuje ta pogoj.
                  
               
                     (13)
                  
                  
                     V skladu s tem družba Billion izpolnjuje vse tri pogoje za odobritev ONPI, zato bi bilo treba zahtevek sprejeti. Za vložnika bi tako morala veljati protidampinška dajatev za sodelujoče družbe, ki niso bile vključene v vzorec iz prvotne preiskave.
                  
               
            Zhejiang Sanwei Material Technology Co., Ltd. (v nadaljnjem besedilu: družba Sanwei)
         
         
                     (14)
                  
                  
                     V zvezi s prvim pogojem za ONPI je Komisija ugotovila, da vložnik v obdobju prvotne preiskave ni izvažal v Unijo, saj je bila družba Sanwei ustanovljena oktobra 2017. Vložnik zato in zaradi odsotnosti dokazov o nasprotnem izpolnjuje ta pogoj.
                  
               
                     (15)
                  
                  
                     V zvezi z drugim pogojem za ONPI je Komisija ugotovila, da družba Sanwei ni povezana z nobenim od kitajskih proizvajalcev izvoznikov, za katere veljajo prvotni protidampinški ukrepi. Poleg tega je Komisija proučila delničarje družbe Sanwei in za nobenega od njih ne veljajo protidampinški ukrepi, uvedeni s prvotno uredbo. Vložnik zato izpolnjuje ta pogoj.
                  
               
                     (16)
                  
                  
                     V zvezi s tretjim pogojem za ONPI je Komisija ugotovila, da je vložnik izvažal v Unijo leta 2021, torej po obdobju prvotne preiskave. Družba Sanwei je predložila račune, seznam pošiljk, nakladnico in potrdilo o plačilu za naročilo s strani družbe v Nemčiji iz leta 2021. Družba Sanwei zato izpolnjuje ta pogoj.
                  
               
                     (17)
                  
                  
                     V skladu s tem družba Sanwei izpolnjuje vse tri pogoje za odobritev ONPI, zato bi bilo treba zahtevek sprejeti. Za vložnika bi tako morala veljati protidampinška dajatev za sodelujoče družbe, ki niso bile vključene v vzorec iz prvotne preiskave.
                  
               D.   RAZKRITJE
         
                     (18)
                  
                  
                     Vložnika in industrija Unije so bili obveščeni o bistvenih dejstvih in premislekih, na podlagi katerih se je štelo za primerno, da se stopnja protidampinške dajatve, ki se uporablja za sodelujoče družbe, ki niso bile vključene v vzorec iz prvotne preiskave, odobri družbama Billion Polymerization Fiber Technology Industrial Co., Ltd., in Zhejiang Sanwei Material Technology Co., Ltd.
                  
               
                     (19)
                  
                  
                     Stranem je bila dana možnost, da predložijo pripombe. Komisija ni prejela nobenih pripomb.
                  
               
                     (20)
                  
                  
                     Uredba je v skladu z mnenjem Odbora, ustanovljenega s členom 15(1) Uredbe (EU) 2016/1036 –
                  
               SPREJELA NASLEDNJO UREDBO:
         
            Člen 1
            Na seznam proizvajalcev izvoznikov iz Ljudske republike Kitajske iz Priloge k Izvedbeni uredbi (EU) 2017/325 se dodata naslednji družbi:
            
                        Družba
                     
                     
                        Dodatna oznaka TARIC
                     
                  
                        Fujian Billion Polymerisation Fiber Technology Industrial Co., Ltd.
                     
                     
                        A977
                     
                  
                        Zhejiang Sanwei Material Technology Co., Ltd.
                     
                     
                        A977
                     
                  
         
            Člen 2
            Ta uredba začne veljati dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 22. junija 2022
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 176, 30.6.2016, str. 21.
         
            (2)  UL L 49, 25.2.2017, str. 6.
         
            (3)  UL L 315, 1.12.2010, str. 1.
         
            (4)  Orbis je svetovni ponudnik podatkov o družbah, ki zajema več kot 220 milijonov družb po vsem svetu. Zagotavlja predvsem standardizirane informacije o zasebnih družbah in korporacijskih strukturah.
         
            (5)  https://www.oerlikon.com: ECOMA, datoteka: 2020–07_OBA_Billion_IDY_en.pdf.